Seën God ons met rykdom?
Hoe God ons seën
Jesus het sy volgelinge geleer om die regte gesindheid teenoor geld te hê toe hy gesê het dat hulle moet 'ophou om hulle te kwel' oor besittings. Hy het met hulle geredeneer dat nie eers Salomo in al sy heerlikheid so goed soos die lelies van die veld geklee was nie. Maar Jesus het gesê: "As God dan die plantegroei van die veld . . . so klee, sal hy julle nie veel eerder klee nie, julle kleingelowiges?" Jesus het Christene verseker dat voedsel, klere en onderdak vir sy volgelinge bygevoeg sal word as hulle eers die Koninkryk en God se regverdigheid soek (Matteus 6:25, 28-33). Hoe word hierdie belofte nagekom?
Wanneer die Bybel se raad gevolg word, lei dit veral tot geestelike seëninge (Spreuke 10:22). Maar dit bring ook ander voordele. God se Woord sê byvoorbeeld vir Christene: "Laat die steler nie meer steel nie, maar laat hom liewer hard werk" (Efesiërs 4:28). Dit sê ook: "Wie met 'n trae hand werk, sal arm wees, maar die hand van die vlytige sal ryk maak" (Spreuke 10:4). Eerlike, hardwerkende Christene wat hierdie raad volg, word dikwels as werknemers verkies. Dit kan 'n seën wees.
Die Bybel leer Christene ook om weg te bly van dobbelary, 'n tydverdryf wat uit gierigheid voortspruit, van die rookgewoonte, wat 'n mens verontreinig, en van dronkenskap, wat 'n vernietigende gewoonte is (1 Korintiërs 6:9, 10; 2 Korintiërs 7:1; Efesiërs 5:5). Mense wat hierdie raad volg, het minder uitgawes en geniet beter gesondheid.
Jehovah God seën die pogings van diegene wat daarna streef om sy wil te doen (Psalm 1:2, 3). Hy voorsien hulle van die krag en die middele om beproewinge die hoof te bied, om vir hulle gesin te sorg en om sy Koninkryk eerste te soek (Psalm 37:25; Matteus 6:31-33; Filippense 4:12, 13). Gevolglik beskou ware Christene nie materiële dinge as die vernaamste manier waarop God mense seën nie, maar hulle streef daarna om "ryk te wees in goeie werke". As Christene 'n hegte verhouding met die Skepper opbou, is hulle besig om "vir hulleself 'n goeie fondament vir die toekoms veilig as 'n skat te bewaar".—1 Timoteus 6:17-19; Markus 12:42-44.